Tietyllä jännitealueella toimivia sähkölaitteita koskevaan neuvoston direktiiviin 73/23/ETY liittyvä komission lausunto

(2001/C 29/02)

Lausunto perustuu tietyllä jännitealueella toimivia sähkölaitteita koskevan neuvoston direktiivin 73/23/ETY(1) (matalajännitedirektiivin) 9 artiklaan, ja se liittyy direktiivin 5 artiklan soveltamiseen.

Euroopan yhteisöjen virallisessa lehdessä(2) julkaistiin direktiivin 73/23/ETY 5 artiklan mukaisesti viittaus yhdenmukaistettuun standardiin EN 60598-1 seuraavasti:

- EN 60598-1:1997

Valaisimet - Osa 1: Yleiset vaatimukset ja kokeet.

Matalajännitedirektiivin 9 artiklan mukaisen suojalausekemenettelyn nojalla komissiolle ilmoitettiin puutteesta tässä yhdenmukaistetussa standardissa.

Tämä ilmoitus koskee vaaraa, joka voi syntyä, kun valaisinta ei ole varustettu kytkentäliittimellä. Tällaisessa tapauksessa on mahdollista, että kohtuudella ennakoitavissa käyttöolosuhteissa kuluttaja hankkii kytkentäliittimen, joka ei ole sopiva mittojensa, ominaisuuksiensa tai asennusvaikeuksien takia. Tämän seurauksena valaisimen turvallisuus voi heikentyä ja henkilö voi joutua kosketukseen valaisimen jännitteellisen osan kanssa tai valaisimen eristysominaisuudet voivat muuttua.

Standardin katsottiin siksi olevan ristiriidassa matalajännitedirektiivin olennaisten vaatimusten kanssa ja varsinkin liitteessä 1 olevassa 2 a ja 2 d kohdassa mainittujen vaatimusten kanssa, koska se ei vastaa liitteessä I olevan 1 c kohdan yleistä ehtoa. Näiden kohtien teksti on seuraava: "1. Yleiset ehdot

c) Sähkölaite siihen kuuluvine osineen on tehtävä varmistaen, että se voidaan turvallisesti ja oikein koota ja liittää verkkoon.

2. Suojaus sähkölaitteen aiheuttamien vaarojen varalta. Teknistä laatua olevista toimenpiteistä on 1 kohdan mukaisesti määrättävä sen varmistamiseksi:

a) että ihmiset ja kotieläimet ovat riittävästi suojattuja ruumiinvammalta tai muulta vahingolta, jonka voisi aiheuttaa suora tai välillinen sähköinen kosketus,

d) että eristys on sopiva ennalta arvioitavissa olosuhteissa."

Komissio vahvisti tämän standardissa EN 60598-1:1997 olevan puutteen 19. toukokuuta 1998 antamassaan lausunnossa, ja siitä ilmoitettiin kaikille jäsenvaltioille. Euroopan sähkötekniikan standardointikomiteaa Ceneleciä kehotettiin muuttamaan mainittua standardia vastaavasti.

Vastauksena tähän lausuntoon Cenelecin muutos EN 60598-1:1997/A13:1999 hyväksyttiin 1. kesäkuuta 1999. (Sitä ei ole julkaistu Euroopan yhteisöjen virallisessa lehdessä.) Muutoksen otsikko on

- EN 60598-1:1997/A13:1999

Valaisimet - Osa 1: Yleiset vaatimukset ja kokeet.

Muutos 13.

Muutoksen EN 60598-1:1997/A13:1999 katsotaan kuitenkin olevan riittämätön suojamenettelyssä esille tulleiden puutteiden korjaamiseksi, sillä edelleen on mahdollista noudattaa standardia ja saattaa markkinoille valaisimia ilman kytkentäliitintä, jos valaisin varustetaan varoituksella.

Siksi komissio katsoo, että standardien EN 60598-1:1997 ja EN 60598-1:1997/A13:1999 mukaisesti valmistetut valaisimet eivät mahdollisesti vieläkään täytä matalajännitedirektiivin olennaista vaatimusta.

Tätä päätelmää tukivat myös kansallisten viranomaisten edustajat 26. huhtikuuta 2000 pidetyssä matalajännitedirektiiviä käsittelevän hallinollisen yhteistyöryhmän kokouksessa.

Komissio on pyytänyt Ceneleciä varmistamaan, että edellä mainittua vaaraa käsitellään riittävällä tavalla yhdenmukaistetun standardin EN 60598-1:1997 uudessa muutoksessa.

Tarkistetun yhdenmukaistetun standardin puuttuessa valmistajien on, kun ne käyttävät yhdenmukaistettuja standardeja, osoittaakseen, että sähkölaite on matalajännitedirektiivin mukainen, noudatettava standardien EN 60598-1:1997 ja EN 60598-1:1997/A13:1999 vaatimuksia ja lisäksi ryhdyttävä toimenpiteisiin ehkäistäkseen kaikki vaarat, jotka liittyvät kytkentäliittimien puuttumiseen valaisimista. Tähän vaaraan sisältyy sellaisten markkinoilla olevien kytkentäliittimien käyttö, jotka mittojensa tai asennusvaikeuksien takia voivat heikentää välillisen sähköisen kosketuksen suojaa tai valaisimen eristysominaisuuksia.

(1) EYVL L 77, 26.3.1973, sellaisena kuin se on muutettuna direktiivillä 93/68/ETY (EYVL L 220, 30.8.1993, s. 1).

(2) EYVL C 268, 22.9.1999, s. 1.